Napirend utáni monológ - 2018. 7. hónap
2018.07.31. 11:48 varnai
A zebra populáció a kritikus szint alá csökkent az egész fővárosban, Zugló 17 négyzetkilométeres rezervátumában már csak elvétve találunk egy-egy életképes egyedet.
Immár több mint fél éve, 2017. novemberében írásban kértem a Budapest Közút Kft-t, a főváros közútjaiért felelős céget, hogy Zugló főútjain a teljesen elkopott gyalogátkelőhelyeket fesse újra. A munkát a fagyok elmúltával elvégzik, szólt az ígéret, bár Almássy Kornél vezérigazgató hozzátette, évek óta a szükséges keret töredékét kapják. Én nem tudom, de mintha sehol nem látnék új friss felfestéseket a fővárosban.
Vajon hány gázolás történik, naponta hány közlekedési veszélyhelyzet alakul ki e hanyagság miatt, és vajon ez nem kimeríti a közúti veszélyeztetés fogalmát?
Zugló legtöbb kereszteződésében évek óta nem jelzi semmi az autósoknak, hogy hé, óvatosan közelíts! - itt gyalogosoknak van elsőbbségük. Nem csoda, hogy Budapesten az autósoknak eszük ágában sincs lassítani, megállni, és érthető, hogy félve, alig mernek átkelni a gyalogosok, ott ahol a Kresz szerint nekik lenne elsőbbségük.
A Szugló - Vezér út sarki "gyalogátkelőhely". A kereszteződés kiemelt védettséget kéne, hogy élvezzen, mert a képen is látható Olajág nyugdíjas-otthon lakói, nem ritkán rolátort tolva, itt kelnek át a Bosnyák piac felé.
A Nagy Lajos király útja Szugló utca sarka
A Csömöri út Miskolci út kereszteződése
A Miskolci út Mogyoródi út kereszteződésében mára szinte nyomtalanul eltűnt a zebra.
Vezér út Egressy út sarok - ennek, illetve a Róna Thököly saroknak a rendbe tételét kértem hét hónappal ezelőtt... eddig hiába.
A Mogyoródi út Róna utca sarok
A Nagy Lajos király útja Fogarasi út sarki nagyon forgalmas zebra helye
A belvárosban sem fényesebb a helyzet, a Bajza utca Damjanich utca sarka elpusztult zebrájának maradványai
Emailben kérem a Közútkezelőt illetve a fővárosi képviselőket, hogy végezzék el a munkájukat, tekintsék a fővárosi gyalogosok védelmét, a balesetek, gyalogos gázolások megelőzését kiemelt fontossággal. Amint válaszolnak közzéteszem.
Címkék: gyalogátkelőhely Tarlós István Zugló Almássy Kornél Budapest közút Kft
2018.07.25. 21:09 varnai
Zuglóban nyáron sem áll meg az élet - bár a kerület honlapja, a polgármester kitartóan hallgat róla - felmentették a jegyzőt. (a második hozzáértő jegyzőt veszítjük el a ciklusban) Rendkívüli testületi ülésen engedélyezték több száz lakás megépítését a Bosnyák téri gyepűre, de eközben elmaradt a júliusra ígért 2 milliárdos megtakarítás testület elé hozása. Az ott lakók kérését félresöpörve dübörög a Pillangó park "megújítása", 590 milliós látvány beruházással, térkő lerakással próbálják a lakótelepen gyors ütemben terjedő drogproblémát megoldani.
Miután a jegyző nem jelent meg a legutóbbi rendkívüli testületi ülésen és ennek okára, a terjedő pletykákra a képviselők érthetetlen mód nem kérdeztek rá, a legutóbbi Tulajdonosi Közbeszerzési Bizottsági ülésen megkérdeztem: bizony, Makranci László jegyzőt július 10-vel felmentette a polgármester. A kerület lakosságát, a képviselőket mindmáig nem tájékoztatták, a második jegyző elvesztését nem indokolta az amúgy rengeteg ügyben megszólaló, saját meglátása szerint Zuglót remekül vezető polgármester.
A testületi ülésen engedélyezték, hogy a Mundo beruházást eladják, sőt az MSZP frakció +4 fideszes képviselő ahhoz is áldásukat adták, hogy a terület 15%-án lakások épüljenek. Ki emlékszik már arra a Szabályozási Tervben rögzített elvre, miszerint Zugló megtelt és a tömeges lakásépítés nem segíti a kerület fejlődését?
A pár évvel ezelőtti látványtervek. Szemfényvesztés volt már ez is, hiszen nemcsak villamos nem lesz, de se az MTK sportcsarnok, sem az új piac épületre semmiféle tulajdonosi szándék, terv sincs.
A Bosnyák tér valaha volt sportpályáján és a tanuszoda helyén 100.000 nm-nyi pláza és több száz lakás is tornyosul majd. Épp csak a közösségi funkció: a közpark, a városközpont maradt ki, hisz az ide tervezett közparkból, önkormányzati épületről, netán új szakrendelőről, rendőrségről, kulturális központról a szerződés módosításkor nem esett szó, a polgármesteri előterjesztés semmi ilyet nem kért az új beruházótól.
Ami nem kerül a testület elé az sokszor fontosabb a láthatónál. Ugyanis: hiába szerepelt az elfogadott 2018-as költségvetésben az, hogy a 2 milliárdos betervezett megtakarításról a testületnek döntenie kell, máig nem került a testület elé semmiféle anyag.
Vajon mely területeken lett meghúzva a nadrágszíj, lett-e egyáltalán megtakarítás? Ki hozott döntéseket? Hogy áll a költségvetés?
A Pillangó park ügyében látványosan vezették az orruknál fogva az ott lakókat. A Zuglói Lapok-ban arról tájékoztatta a kerület lakóit a polgármester, hogy megállapodott a lakók képviselőivel. Ez sajnos nem igaz, a lakók nem egyeztek meg, hisz a legfontosabb kéréseik: a rengeteg térkő, a járdák feltörése, a sportpályák felújításának elmaradása nem változott a beruházási tervben.
A százszor megígért új fakivágási tervvel is lehet egy kis baj, mert úgy tűnik nem létezik, azaz érvényben maradt a régi: 93 fa kivágása, melyből 68 a térkő sétányoknak van útban.
Az elmúlt napokban a kivitelező konzorcium (mely afféle zuglói ELIOS-ként a kerület összes zöldterületi munkáját versenytársak nélküli közbeszerzéseken nyeri, érdemes elolvasni az Átlátszó cikkét ) nekilátott a Pillangó park széttúrásának.
Elkerítették a park nagy részét, feltörték a jó állapotú járdákat, és már a a legfontosabb, a rengeteg térkő is megérkezett - nincs mese, ezt mind le kell rakni a parkba.
A már feltört Róna utcáig vezető járda hűlt helye, nem volt semmi baja, ettől 3 méterre fog futni az új térkő sétány. Helyett kellett csinálni a megvett 5000 négyzetméternyi beton térkőnek, rengeteg szegélykőnek és más rég beszerzett terméknek.
Mekkora biznisz már ennyi térkövet rásózni Zuglóra? Nem árulják el.
Bár már százszor kértük a részletes, beárazott szerződést hogy lássuk mi mennyibe került, nem adja oda az önkormányzat. lIyen az átláthatóság a valóságban Zuglóban.
A karókkal kijelölt térkő sétányok nem képesek ívesen kanyarodni, (nincs a tervezőnek görbe vonalzója se fantáziája) ezért a fák útban vannak, de ha szerencséjük van nem vágják ki őket, csak méregdrága gumival kerítik körbe. Két méterrel odébb fut a meglévő, 2014-ben letett tökéletes minőségű járda, melyet nemsokára szintén feltörnek.
Összehasonlításként pár más zuglói járda, mindenki tud hasonlókat mutatni a kerület bármely pontján. Ajánlom a kerület vezetőinek babakocsival, gyerek biciklivel, tolókocsival kipróbálni. Az idősek ilyen járdákon combcsonttörést, egy teljesen egészséges ember is csuklótöréses esést kockáztat, ha nem néz a lába elé.
A Bácskai utca Róna utca Titel utca közti részén 20 méterenként található egy-egy hasonló gyilokárok.
Botlató árok a Mirtusz utca Nagy Lajos felőli végén és egy homemade járdapótlék az Ungvár utcai lakótelepen. Balkáni állapotok.
Mit diktálna a racionalitás, először ezeket a "járdákat" vagy a Pillangó parki 2014-ben készült járdákat kell feltörni és rendbe tenni?
A Pillangó parkiak - mit tehetnének mást? - tudomásul vették a parkjuk fél évre történő lezárását, elkerülhetetlennek tűnő szétrombolását.
A Pillangó parkot ugyanis már nem csak az önkormányzat rombolja, teszi élhetetlenné, hanem az odaszokó drogosok, dealerek, alkoholisták, hajléktalanok is.
Egyetlen nap, a július 23-i lakossági bejárásunk "gyűjtése":
A beszélni alig tudó úriember teljes kómában, kérésünkre odébb támolyog, majd száz méterrel odébb újra elterül. A kihívott rendőrök igazoltatják, majd feltehetőleg mindent rendben találhattak, mert elengedték.
Állandó tanya a Kerepesi út mentén. Annyira ki voltak ütve, hogy észre sem vették, hogy ott vagyunk.
Öntudatlan drogos az Aprók parkja játszótértől 30 méterre.
Fecskendő az óvoda kerítése mellett. A kerületi rendészet Padlizsán utcai kirendeltsége 300 méter, az ÁNTSZ ablakai jóformán ide néznek.
Drogadagos zacskók a játszótér mellett.
Tehát miközben a valaha jobb sorsú Pillangó lakótelep, a park és a teljes környék, a Kerepesi úti lakótelep is kezd közveszélyessé válni - a lakók kínjukban őrjáratokat szerveznek, a Betyársereg fellépését várják - a zuglói önkormányzat a meglévő burkolatok felverésére, térkőre cserélésére költi a pénzt. Bravó.
Címkék: költségvetés jegyző Zugló Bosnyák tér Karácsony Gergely MUNDO Pillangó park Drog Zuglóban